b'\n_START_ARTICLE_\nCiNii\n_START_PARAGRAPH_\nCiNii (japonsko \xe3\x82\xb5\xe3\x82\xa4\xe3\x83\x8b\xe3\x82\xa3, okraj\xc5\xa1ava za Citation Information by NII) je bibliografska podatkovna zbirka, ki jo vzdr\xc5\xbeuje japonski Nacionalni center za informatiko (NII). Vsebuje podatke o gradivu v japonskih akademskih knji\xc5\xbenicah s poudarkom na delih v japon\xc5\xa1\xc4\x8dini in angle\xc5\xa1kih delih, ki so bila izdana na Japonskem. Javni servis, dostopen prek spleta, i\xc5\xa1\xc4\x8de po zbirkah NII, pa tudi zbirkah Japonske nacionalne knji\xc5\xbenice, institucionalnih repozitorijih akademskih ustanov in drugih virih._NEWLINE_Je najve\xc4\x8dja in najcelovitej\xc5\xa1a tovrstna zbirka podatkov v dr\xc5\xbeavi. Zajema \xc5\xa1tevilna podro\xc4\x8dja, najve\xc4\x8d poizvedb pa je s podro\xc4\x8dij humanistike in dru\xc5\xbeboslovja, saj je CiNii edina zbirka, ki pokriva japonska strokovna dela s teh podro\xc4\x8dij, za razliko od naravoslovja, ki je tudi predmet drugih zbirk._NEWLINE_Zbirka dodeli unikaten identifikator, NII Article ID (NAID) vsakemu \xc4\x8dlanku iz revije. Drug identifikator, NII Citation ID (NCID), se uporablja za knjige. Poleg tega vsebuje identifikatorje lo\xc4\x8deno za avtorje \xc4\x8dlankov in knjig (torej ima lahko ista oseba dva razli\xc4\x8dna identifikatorja v vsakem delu zbirke).'